
Text rozhodnutia
Súd: Krajský súd Bratislava Spisová značka: 3Cbi/2/2016 Identifikačné číslo súdneho spisu: 2115225829 Dátum vydania rozhodnutia: 18. 07. 2017 Meno a priezvisko sudcu, VSÚ: JUDr. Miroslava Janečková ECLI: ECLI:SK:KSBA:2017:2115225829.1 Uznesenie Krajský súd v Bratislave v senáte zloženom z predsedníčky senátu JUDr. Miroslavy Janečkovej a členov senátu JUDr. Eleny Ondrišovej a Mgr. Štefana Zelenáka v právnej veci žalobcu Všeobecná zdravotná poisťovňa, a.s., Panónska cesta 2, 851 04 Bratislava, IČO: 35 937 874, proti žalovanému JUDr. Stanislavovi Volárovi, Kukučínova 11, 921 04 Piešťany, správca konkurznej podstaty úpadcu NASK, s.r.o., Ľudovíta Štúra 5, 932 01 Veľký Meder, IČO: 36 245 950, o určenie popretej pohľadávky, jednohlasne takto r o z h o d o l : Krajský súd v Bratislave p r i p ú š ť a, aby do konania na miesto žalobcu vstúpila ako nový žalobca spoločnosť Slovenská konsolidačná, a.s., Cintorínska 21, Bratislava, IČO: 35 776 005. o d ô v o d n e n i e : 1. Dňa 28.6.2016 bol súdu doručený návrh spoločnosti Slovenská konsolidačná, a.s., Cintorínska 21, Bratislava, IČO: 35 776 005 na zmenu účastníka konania na strane žalobcu. Prílohou návrhu bola Zmluva o postúpení pohľadávok č. 2/2015/VšZP-KL uzavretá medzi žalobcom a spoločnosťou Slovenská konsolidačná, a.s. dňa 9.10.2015, Dodatok č. 1 k uvedenej zmluve zo dňa 30.11.2015 a uznesenie Okresného súdu Trnava č. k. 25K/2/2015-318 zo dňa 26.1.2016, ktorým súd potvrdil prevod pohľadávok zo žalobcu na spoločnosť Slovenská konsolidačná, a.s. vo výške 185,65 EUR. Na základe uvedeného spoločnosť Slovenská konsolidačná, a.s. s poukazom na § 92 zákona č. 99/1963 Zb. Občiansky súdny poriadok (ďalej len ,,O.s.p.“) oznámila súdu zmenu žalobcu v konaní a navrhla, aby súd v konaní pokračoval so Slovenskou konsolidačnou, a.s., ktorá zároveň vyslovila súhlas so vstupom do konania na strane žalobcu. 2. Podľa § 470 zákona č. 160/2015 Z. z. Civilný sporový poriadok (ďalej len ,,C.s.p.“), ak nie je ustanovené inak, platí tento zákon aj na konania začaté predo dňom nadobudnutia jeho účinnosti. Právne účinky úkonov, ktoré v konaní nastali predo dňom nadobudnutia účinnosti tohto zákona, zostávajú zachované. 3. Podľa § 80 ods. 1 až 3 C.s.p., ak po začatí konania nastala právna skutočnosť, s ktorou sa spája prevod alebo prechod práv alebo povinností, o ktorých sa koná, môže žalobca navrhnúť, aby do konania na jeho miesto alebo na miesto žalovaného vstúpil ten, na koho boli tieto práva alebo povinnosti prevedené alebo na koho prešli. Súd vyhovie návrhu podľa odseku 1, ak sa preukáže, že po začatí konania došlo k prevodu alebo prechodu práva alebo povinnosti, a ak s tým súhlasí ten, kto má vstúpiť na miesto žalobcu. Právne účinky spojené s podaním žaloby zostávajú zachované. Ten, kto vstupuje do konania, prijíma stav konania ku dňu jeho vstupu (predtým § 92 ods. 2 a 3 O.s.p.). 4. Krajský súd v Bratislave listom zo dňa 16.6.2017 vyzval žalobcu, aby sa vyjadril, či súhlasí s vyššie uvedenou navrhovanou zmenou na strane žalobcu. 5. Dňa 13.7.2017 bola súdu doručená odpoveď žalobcu, v ktorej uviedol, že ako pôvodný veriteľ v konkurze a pôvodný žalobca súhlasí s predmetnou zmenou na strane žalobcu. 6. Krajský súd v Bratislave zistil, že po začatí konania nastala taká právna skutočnosť, s ktorou sa spája prevod alebo prechod práv a povinností, o ktorých sa koná, a to uzavretie Zmluvy o postúpení pohľadávky medzi žalobcom a spoločnosťou Slovenská konsolidačná, a.s. zo dňa 9.10.2015. Uvedenou zmluvou boli na nového žalobcu postúpené všetky práva k postúpeným pohľadávkam voči úpadcovi NASK, a.s., k ich príslušenstvu ako i všetky práva s nimi spojené. Prevod pohľadávky vo výške 185,65 EUR, ktorá je predmetom tohto konania bol potvrdený aj uznesením Okresného súdu Trnava č. k. 25K/2/2015-318 zo dňa 26.1.2016. 7. Nakoľko boli splnené podmienky uvedené v § 80 ods. 1 a 2 C.s.p. a žalobca vyslovil s navrhovanou zmenou súhlas, súd rozhodol tak, ako je uvedené vo výroku tohto uznesenia. Poučenie: Proti tomuto uzneseniu odvolanie nie je prípustné.

